અમદાવાદ: અમદાવાદ મ્યુનિસિપલ કોર્પોરેશનના સત્તાવાળાઓના અણઘડ આયોજનના કારણે શહેરની ટ્રાફિક સમસ્યાનું નિરાકરણ તો નથી આવ્યું, પરંતુ નવા-નવા બ્રિજ પ્રોજેકટ પાછળ કરોડો રૂપિયાનું આંધણ કર્યા બાદ ઊલટાની ટ્રાફિક સમસ્યા વધુ જટિલ બની છે. આનું ઉત્તમ ઉદાહરણ આઇઆઇએમ બ્રિજે પૂરું પાડ્યું છે. આ બ્રિજના નિર્માણ પછી પણ વસ્ત્રાપુર ગામ તળના સાંકડા રસ્તાના કારણે પિકઅવર્સમાં વાહનચાલકોને આઇઆઇએમ બ્રિજથી વસ્ત્રાપુર લેક વચ્ચે આવતા-જતા નાકમાં દમ આવી રહ્યો છે. હવે તંત્ર આ સાંકડા રસ્તાને એકવીસ મીટર પહોળો કરવા જઇ રહ્યું હોઈ અત્યારે ૧૨૫ અસરગ્રસ્તોને નોટિસ ફટકારાઈ છે. તંત્ર કુલ ૬૦૦ અસરગ્રસ્તોને નોટિસ ફટકારશે. જે વાહનચાલકો માટે એક રાહતના સમાચાર છે.